ສຫລ, ກໍາປູເຈຍ ຕໍ່ສູ້ເອົາ ຮູບ​ປັ້ນໂບຮານ​ຂະ​ເໝນ ຄືນ (ເບິ່ງວີີດີໂອລາວ/ອັງກິດ)
ໃນ​​ເອກະສານ​​ຍື່ນ​ຟ້ອງ​ຕໍ່ສານ​ແພ່ງ ໄອ​ຍະ​ການ​ສະຫະລັດ ​ກ່າວ​ວ່າ ບໍລິສັດປະມູນ Sotheby’s ຮູ້​ດີ​ວ່າ ຮູບ​ປັ້ນ​ນັກ​ລົບ​ນີ້ ​ຖືກ​ລັກຂະ​ໂມຍມາ
ຜູ້ພິພາກສາສານລັດຖະບານກາງຄົນນຶ່ງທີ່ນີວຢ໊ອກກ່າວວ່າ ຮູບປັ້ນຂະເໝນຮູບນຶ່ງຈາກສະ ໄໝສັດຕະວັດທີ່ 10 ຈະຢູ່ໃນຄວາມຄຸ້ມຄອງຂອງບໍລິສັດ ປະມູນສິນຄ້າ Sotheby’s ຕໍ່ໄປ ໃນຂະນະທີ່ມີການພິຈາລະນາຂໍ້ຂັດແຍ້ງ ກັນກ່ຽວກັບວ່າຜູ້ມີກໍາມະສິດໃນຮູບປັ້ນດັ່ງກ່າວນີ້ ຢູ່ໃນສານ ຜູ້ພິພາກສາປະຈໍາເຂດນິວຢ໊ອກ ທ່ານ George Daniels ກ່າວວ່າ ເນຶ່ອງຈາກວ່າໝົດທຸກຝ່າຍເຫັນພ້ອມນໍາກັນວ່າ ຮູບປັ້ນດັ່ງກ່າວແມ່ນຖືກເກັບໄວ້ບ່ອນທີ່ປອດໄພແລ້ວ ຢູ່ສາງເກັບເຄຶ່ອງຂອງບໍລິສັດປະມູນ Sotheby’s ນັ້ນ ກໍບໍ່ຄວນທີ່ຈະສ່ຽງຍ້າຍຮູບປັ້ນດັ່ງກ່າວໄປໄວ້ ບ່ອນອື່ນໂດຍບໍ່ຈໍາເປັນ ທອງປານມີເລຶ່ອງນີ້ ມາສະເໜີທ່ານ ບັນດາໄອຍະການສະຫະລັດ ແລະລັດຖະບານກໍາປູເຈຍ ກ່າວວ່າ ຮູບປັ້ນທີ່ເຮັດດ້ວຍຫິນ ຊາຍ ອາຍຸ 1,000 ປີທີ່ວ່ານີ້ ຊຶ່ງເປັນຮູບຂອງນັກລົບຄົນນຶ່ງໃນຕໍານານຮິນດູ “ມະຫາພາ ຣະຕະ” ແມ່ນໄດ້ຖືກລັກຂະໂມຍໄປຈາກວັດ ເມື່ອຫລາຍທົດສວັດມາແລ້ວ ແລະຄວນຈະ ຖືກສົ່ງກັບ ຄືນໃຫ້ກໍາປູເຈຍ ສ່ວນຕີນຂອງຮູບປັ້ນດັ່ງກ່າວ ຍັງຢູ່ທີ່ວັດປາສາດ Chen ທີ່ Koh Ker ຕັ້ງຢູ່ປະມານ 120 ຫລັກ ຫ່າງຈາກບໍລິເວນອັງກໍວັດ ທີ່ມີຊື່ສຽງນັ້ນ ໃນເອກະສານຍື່ນຟ້ອງຕໍ່ສານແພ່ງ ບັນດາໄອຍະການສະຫະລັດ ກ່າວວ່າ ບໍລິສັດປະມູນ Sotheby’s ຮູ້ດີວ່າ ຮູບປັ້ນນັກລົບນີ້ຖືກລັກຂະໂມຍມາ ເວລາທາງບໍລິສັດສະເໜີເອົາຮູບປັ້ນ ອອກປະມູນຂາຍເມື່ອປີຜ່ານມາ ໃນນາມລູກຄ້າຊາວເບລຢ້ຽມຄົນນຶ່ງ ນາງ Tess Davis ທະນາຍຄວາມດ້ານວັດຖຸໂບຮານ ທີ່ເປັນທີ່ປຶກສາໃຫ້ລັດຖະບານກໍາປູເຈຍ ກ່າວວ່າ ສິ່ງທີ່ເກີດຂຶ້ນນັ້ນ ແມ່ນເປັນທີ່ແຈ່ມແຈ້ງ: ທ່ານ Peter Neiman ທະນາຍຄວາມຂອງບໍລິສັດ Sotheby's ເວົ້າວ່າ ນັ້ນບໍ່ແມ່ນຄວາມຈິງ ແລະຮູບປັ້ນດັ່ງກ່າວນີ້ ແມ່ນໄດ້ຊື້ມາຢ່າງຖືກຕ້ອງຕາມກົດໝາຍເມື່ອຫລາຍທົດສວັດມາແລ້ວ ຮູບປັ້ນ ທີ່ຊື່ວ່າ ດູຣິຢົດທະນາ (Duryodhana) ແມ່ນຕັ້ງຢູ່ຕໍ່ໜ້າຮູບປັ້ນນັກລົບອີກອັນນຶ່ງ ທີ່ຊື່ວ່າ Bhima ທີ່ຖືກນໍາມາປະມູນຂາຍເຊ່ນກັນ ຊຶ່ງຕີນຮູບປັ້ນອັນນີ້ກໍຍັງຢູ່ທີ່ຕັ້ງວັດ Koh Ker ຄືກັນ ທ່ານນາງ Davis ກ່າວອີກວ່າ ອາດຈະມີການທ້າທາຍເຊ່ນກັນ ກ່ຽວກັບກໍາ ມະສິດຂອງຮູບປັ້ນດັ່ງກ່າວນັ້ນ ຊຶ່ງເວລານີ້ ຮວມຢູ່ກັບພວກຮູບປັ້ນແລະວັດຖຸໂບຮານອື່ນໆ ທີ່ສະສົມໄວ້ຢູ່ທີ່ຫໍພິພິດທະພັນ Norton-Simon ໃນລັດແຄລິຟໍເນຍນັ້ນ